b'\n_START_ARTICLE_\nOmadata\n_START_SECTION_\nTaustaa\n_START_PARAGRAPH_\nDigitaalisten teknologioiden yleistyess\xc3\xa4 kansalaisista ja kuluttajista ker\xc3\xa4t\xc3\xa4\xc3\xa4n ja tallennetaan yh\xc3\xa4 enemm\xc3\xa4n tietoa. Suuri osa tiedosta on yksil\xc3\xb6ihin liittyv\xc3\xa4\xc3\xa4 henkil\xc3\xb6tietoa, eli  henkil\xc3\xb6\xc3\xb6n liittyv\xc3\xa4\xc3\xa4 tai henkil\xc3\xb6n toiminnan seurauksena syntyv\xc3\xa4\xc3\xa4 tietoa. Henkil\xc3\xb6tietoja pyrit\xc3\xa4\xc3\xa4n yh\xc3\xa4 enemm\xc3\xa4n hy\xc3\xb6dynt\xc3\xa4m\xc3\xa4\xc3\xa4n taloudellisesti. Esimerkiksi Maailman talousfoorumi arvioi vuonna 2013, ett\xc3\xa4 henkil\xc3\xb6tiedot ovat yksi merkitt\xc3\xa4vimmist\xc3\xa4 tulevaisuuden liiketoimintaa muokkaavista voimista. _NEWLINE_Omadata-ajattelussa omadata n\xc3\xa4hd\xc3\xa4\xc3\xa4n osana henkil\xc3\xb6tietoja. Se, onko henkil\xc3\xb6tieto omadataa vai ei, m\xc3\xa4\xc3\xa4r\xc3\xa4ytyy siit\xc3\xa4, onko yksil\xc3\xb6ll\xc3\xa4 itsell\xc3\xa4\xc3\xa4n mahdollisuutta hy\xc3\xb6dynt\xc3\xa4\xc3\xa4 ja hallinnoida sit\xc3\xa4. N\xc3\xa4in ollen kaikki omadata on henkil\xc3\xb6tietoa, mutta kaikki henkil\xc3\xb6tiedot ei ole omadataa._NEWLINE_Omadataa esitet\xc3\xa4\xc3\xa4n ratkaisuna erilaisiin henkil\xc3\xb6tiedon hy\xc3\xb6dynt\xc3\xa4miseen liittyviin ongelmiin, kuten yksityisyyden katoamiseen tai monopolistiseen tietoyhteiskuntaan. Erityisesti Yhdysvaltain turvallisuusvirasto NSA:n vakoiluj\xc3\xa4rjestelm\xc3\xa4n paljastuttua vuonna 2013 yksityisyydest\xc3\xa4 on noussut kiivas keskustelu sek\xc3\xa4 Yhdysvalloissa ett\xc3\xa4 monessa Euroopan maassa.\n_START_SECTION_\nPeriaatteet\n_START_PARAGRAPH_\nOmadatan keskeisi\xc3\xa4 l\xc3\xa4ht\xc3\xb6kohtia ovat ihmiskeskeisyys, henkil\xc3\xb6tiedon hy\xc3\xb6dynnett\xc3\xa4vyys ja hy\xc3\xb6dynt\xc3\xa4miseen liittyvien liiketoimintamallien avautuminen. Ensimm\xc3\xa4isen osalta ajatellaan, ett\xc3\xa4 oikeus omiin henkil\xc3\xb6tietoihinsa ja niiden hallintaan on rinnastettavissa digitaalisen ajan ihmisoikeudeksi, toisen osalta on keskeist\xc3\xa4, ett\xc3\xa4 henkil\xc3\xb6tieto on teknisesti helposti k\xc3\xa4ytett\xc3\xa4viss\xc3\xa4, ja kolmanteen kuuluu pyrkimys kehitt\xc3\xa4\xc3\xa4 henkil\xc3\xb6tiedon ymp\xc3\xa4rille syntyvi\xc3\xa4 sovellus-, palvelu- ja liiketoimintarakenteita suuntaan, jossa yksil\xc3\xb6ll\xc3\xa4 on keskeinen p\xc3\xa4\xc3\xa4t\xc3\xb6svalta h\xc3\xa4nest\xc3\xa4 itsest\xc3\xa4\xc3\xa4n ker\xc3\xa4ttyyn tietoon.\n_START_SECTION_\nOngelmat\n_START_PARAGRAPH_\nOmadataan liittyvi\xc3\xa4 haasteita ovat muun muassa henkil\xc3\xb6iden yksityisyyden turvaaminen sek\xc3\xa4 henkil\xc3\xb6tietoja ker\xc3\xa4\xc3\xa4vien ja hy\xc3\xb6dynt\xc3\xa4vien osapuolten mahdollisesti riste\xc3\xa4v\xc3\xa4t edut ja oikeudet. My\xc3\xb6s tietojen hajanaisuus ja teknisten ratkaisujen kirjo vaikeuttavat tietojen yhten\xc3\xa4ist\xc3\xa4 j\xc3\xa4rjest\xc3\xa4mist\xc3\xa4.\n_START_SECTION_\nMaailmalla\n_START_PARAGRAPH_\nMaailmanlaajuisesti omadatan soveltaminen on alullaan ja siihen liittyy paljon avoimia kysymyksi\xc3\xa4. Henkil\xc3\xb6tietojen k\xc3\xa4sittelyyn ei ole esimerkiksi yhten\xc3\xa4ist\xc3\xa4 tapaa tai avointa standardia, eik\xc3\xa4 mik\xc3\xa4\xc3\xa4n yritys ole p\xc3\xa4\xc3\xa4ssyt hallitsevaan asemaan henkil\xc3\xb6tietojen ker\xc3\xa4\xc3\xa4misess\xc3\xa4, k\xc3\xa4sittelyss\xc3\xa4 tai yhdist\xc3\xa4misess\xc3\xa4. Omadata-ajattelun kannattajien mukaan Omadata voisi hy\xc3\xb6dytt\xc3\xa4\xc3\xa4 yhteiskuntaa, koska ihmisoikeudet ja tietotekniikka kehittyv\xc3\xa4t rinnakkain, mist\xc3\xa4 seuraa kest\xc3\xa4v\xc3\xa4 yhteiskunta sek\xc3\xa4 itseohjautuvia ihmisi\xc3\xa4._NEWLINE_T\xc3\xa4ll\xc3\xa4 hetkell\xc3\xa4 n\xc3\xa4kyvimm\xc3\xa4t omadata-hankkeet ovat k\xc3\xa4ynniss\xc3\xa4 Yhdysvalloissa ja Iso-Britanniassa. Yhdysvalloissa on kehitetty \xe2\x80\x9dgreen button\xe2\x80\x9d ja \xe2\x80\x9dblue button\xe2\x80\x9d -tuoteideat, joiden tarkoituksena on lis\xc3\xa4t\xc3\xa4 kuluttajien mahdollisuuksia saada energiankulutus- ja terveystietonsa itselleen. Esim. \xe2\x80\x9dblue button\xe2\x80\x9d eli \xe2\x80\x9dsininen painike\xe2\x80\x9d on verkkosivuille sijoitettu symboli, jota painamalla voi verkon kautta ladata ja katsoa omat terveystietonsa. Britanniassa aloitettiin vuonna 2011 Midata-ohjelma, jonka tarkoituksena talouden yleisen edist\xc3\xa4misen lis\xc3\xa4ksi on kuluttajien voimaannuttaminen (engl. consumer empowerment).\n_START_SECTION_\nSuomessa\n_START_PARAGRAPH_\nLiikenne- ja viestint\xc3\xa4ministeri\xc3\xb6 julkaisi vuoden 2014 lopussa Johdatus ihmiskeskeiseen henkil\xc3\xb6tiedon hy\xc3\xb6dynt\xc3\xa4miseen -selvityksen, jossa listattiin yhteens\xc3\xa4 12 omadataan liittyv\xc3\xa4\xc3\xa4 toimijaa, hanketta tai aloitetta. Esimerkiksi talouspuolella toimii Balancion-yritys , joka on verkossa toimiva palvelu oman talouden seurantaan. Terveysalueella keskeinen aloite on Taltioni-terveystili, joka toimii kuin henkil\xc3\xb6kohtainen ty\xc3\xb6kalupakki, jossa s\xc3\xa4ilyv\xc3\xa4t k\xc3\xa4ytt\xc3\xa4j\xc3\xa4n terveyteen liittyv\xc3\xa4t tiedot. Taltionin taustalla on Sitran Terveystaltio-hanke vuosina 2010\xe2\x80\x932012, joka perustettiin edist\xc3\xa4m\xc3\xa4\xc3\xa4n kansallista, julkisen ja yksityisen sektorin yhteist\xc3\xa4 kansalaisen s\xc3\xa4hk\xc3\xb6ist\xc3\xa4 terveyskansiota ja kokonaisuutta. Sitra perusti vuonna 2012 Taltioni-osuuskunnan, jota siirtyiv\xc3\xa4t johtamaan Sitran ty\xc3\xb6ntekij\xc3\xa4t Tuomas Teuri ja Pekka Turunen. Osuuskunnassa oli perustamisvaiheessa j\xc3\xa4senin\xc3\xa4 27 organisaatiota, jotka hankittiin erilaisten tapahtumien ja verkostojen kautta. Osuuskunnan teht\xc3\xa4v\xc3\xa4n\xc3\xa4 on kehitt\xc3\xa4\xc3\xa4 terveysalueen omadata-palveluiden tekninen alusta ja toiminnallinen ymp\xc3\xa4rist\xc3\xb6, jonka toimittajia ovat Medixine ja Fujitsu. Ruokapuolella toimii foodie.fm, joka on henkil\xc3\xb6kohtaiseksi mukautettu sosiaalinen osto- ja ruokasuosituspalvelu. _NEWLINE_Keskeinen tutkimushanke on vuonna 2014 aloitettu monialainen tutkimusyhteenliittym\xc3\xa4 Digital Health Revolution, jossa on mukana muun muassa Aalto-korkeakoulus\xc3\xa4\xc3\xa4ti\xc3\xb6. Tutkimushankkeen tarkoituksena on mahdollistaa yksil\xc3\xb6st\xc3\xa4 saatavan tiedon hy\xc3\xb6tyk\xc3\xa4ytt\xc3\xb6 osana henkil\xc3\xb6kohtaisiksi mukautettuja, ennalta ehk\xc3\xa4isevi\xc3\xa4 palveluja ja parantaa kansalaisen mahdollisuuksia yll\xc3\xa4pit\xc3\xa4\xc3\xa4 itse hyvinvointiaan. Hankkeessa aiotaan yhdist\xc3\xa4\xc3\xa4 j\xc3\xa4rjestelm\xc3\xa4llisesti eri l\xc3\xa4hteist\xc3\xa4 saatavaa tietoa, mukaan lukien yksil\xc3\xb6n geeniperim\xc3\xa4, terveys- ja hyvinvointiseurantatieto, sek\xc3\xa4 arkik\xc3\xa4ytt\xc3\xa4ytymiseen liittyv\xc3\xa4 tieto eli ihmisen digitaalinen jalanj\xc3\xa4lki. Tavoitteena on my\xc3\xb6s\xc2\xa0muuttaa perin pohjin Suomen asenneilmapiiri digitaalisen henkil\xc3\xb6tiedon hy\xc3\xb6dynt\xc3\xa4mistapoja kohtaan ja rakentaa MyData Allianssi\xc2\xa0-yhteis\xc3\xb6, jonka avulla liiketoimintaa voidaan kehitt\xc3\xa4\xc3\xa4 eettisesti ja lainmukaisesti. Tekes rahoittaa hankkeen helmikuusta 2016 hein\xc3\xa4kuuhun 2017 kest\xc3\xa4v\xc3\xa4\xc3\xa4 jatkokautta 350 000 eurolla._NEWLINE_Open Knowledge Finland, OP, liikenne- ja viestint\xc3\xa4ministeri\xc3\xb6 sek\xc3\xa4 Suomen Lontoon instituutti j\xc3\xa4rjestiv\xc3\xa4t omadataa k\xc3\xa4sitelleen seminaarin 7. huhtikuuta 2014. Aihepiirist\xc3\xa4 keskusteltiin my\xc3\xb6s Avoin data 2014 -tilaisuudessa 15.\xe2\x80\x9316.9.2014 otsikolla "Open data on stage \xe2\x80\x93 Mydata, data security and data protection"._NEWLINE_Vuoden 2015 toukokuussa aloittanut Sipil\xc3\xa4n hallitus nosti aiheen hallitusohjelmaan linjauksella: \xe2\x80\x9cVahvistetaan kansalaisten oikeutta valvoa ja p\xc3\xa4\xc3\xa4tt\xc3\xa4\xc3\xa4 itse\xc3\xa4\xc3\xa4n koskevien tietojen k\xc3\xa4yt\xc3\xb6st\xc3\xa4, samalla varmistaen tietojen sujuva siirtyminen viranomaisten v\xc3\xa4lill\xc3\xa4.\xe2\x80\x9d ja k\xc3\xa4ynnisti my\xc3\xb6hemmin vuonna 2015 omadataan perustuvia kokeiluja osana k\xc3\xa4rkihanketta._NEWLINE_Marraskuussa 2016 Teknologiateollisuus ry sek\xc3\xa4 liikenne- ja viestint\xc3\xa4ministeri\xc3\xb6 j\xc3\xa4rjestiv\xc3\xa4t kolmen viikon maankoodauskurssin, jonka aikana kurssille osallistuneet tietotekniikkayritykset rakensivat liike- ja viestint\xc3\xa4ministeri Anne Bernerin aloitteesta palvelualustan henkil\xc3\xb6tietojen hallintaa varten. Mukana olivat yritykset Affecto, Basware, F-Secure, Gofore, Innofactor ja Tieto._NEWLINE_Kuluttajaliitto otti tammikuussa 2017 kantaa MyData-periaatteeseen kutsuen sit\xc3\xa4 kuluttajien kannalta ainoaksi ja parhaaksi vaihtoehdoksi, koska kuluttaja p\xc3\xa4\xc3\xa4tt\xc3\xa4\xc3\xa4 tietojensa jakamisesta itse. V\xc3\xa4est\xc3\xb6rekisterikeskus ehdotti lausunnossaan kes\xc3\xa4kuussa 2014 MyData-mallien viranomaisk\xc3\xa4yt\xc3\xb6n selvitt\xc3\xa4mist\xc3\xa4. Sen on m\xc3\xa4\xc3\xa4r\xc3\xa4 aloittaa vuonna 2017 pilottitoteutus, jossa se soveltaa omadata-periaatteita julkisessa hallinnossa oleviin kansalaisen tietoihin.\n_START_SECTION_\nSuhde avoimeen tietoon\n_START_PARAGRAPH_\nOmadata -ajattelulla on my\xc3\xb6s selvi\xc3\xa4 liittym\xc3\xa4kohtia avoin tieto -ajatteluun. Avoin tieto tarkoittaa sit\xc3\xa4, ett\xc3\xa4 tietty aineisto on teknisesti ja laillisesti kenen tahansa vapaasti k\xc3\xa4ytett\xc3\xa4viss\xc3\xa4 ja jaettavissa. Omadatasta voi tulla avointa dataa kahdella tavalla: toisaalta isojen tietom\xc3\xa4\xc3\xa4rien aggregaation ja anonymisoinnin kautta, toisaalta yksil\xc3\xb6n omien valintojen kautta. Niinp\xc3\xa4 vaikeasti sairas ihminen voi antaa omia terveystietojaan l\xc3\xa4\xc3\xa4ketieteelliseen k\xc3\xa4ytt\xc3\xb6\xc3\xb6n edist\xc3\xa4\xc3\xa4kseen alan tutkimusta.\n_START_SECTION_\nSuhde suuriin tietom\xc3\xa4\xc3\xa4riin\n_START_PARAGRAPH_\nSuhteessa Big Dataan eli \xc3\xa4\xc3\xa4rimm\xc3\xa4isen suureen ja nopeasti karttuvaan tiedon m\xc3\xa4\xc3\xa4r\xc3\xa4\xc3\xa4n, jonka ker\xc3\xa4\xc3\xa4miseen, tallentamiseen ja analysoimiseen tarvitaan vaaditaan uusia k\xc3\xa4sittelymenetelmi\xc3\xa4, omadata edustaa t\xc3\xa4ydent\xc3\xa4v\xc3\xa4\xc3\xa4 n\xc3\xa4k\xc3\xb6kulmaa. Siin\xc3\xa4 miss\xc3\xa4 Big Data on tyypillisesti \xe2\x80\x9dyrityskeskeist\xc3\xa4\xe2\x80\x9d, omadata on \xe2\x80\x9dihmiskeskeist\xc3\xa4\xe2\x80\x9d. Big Data -n\xc3\xa4k\xc3\xb6kulmassa henkil\xc3\xb6tietojen hy\xc3\xb6dynt\xc3\xa4minen tarkastellaan organisaation n\xc3\xa4k\xc3\xb6kulmasta. Ihmisten n\xc3\xa4k\xc3\xb6kulma typistyy usein vain vaatimukseen yksityisyydensuojan s\xc3\xa4ilytt\xc3\xa4miseen.\n_START_SECTION_\nSuhde itsens\xc3\xa4 mittaamiseen\n_START_PARAGRAPH_\nItsens\xc3\xa4 mittaaminen (Quantified Self) levi\xc3\xa4\xc3\xa4 maailmalla. Omien henkil\xc3\xb6tietojensa keruuta ja hallinnointia voisi hy\xc3\xb6dynt\xc3\xa4\xc3\xa4 oppiakseen itsest\xc3\xa4\xc3\xa4n ja ymp\xc3\xa4rist\xc3\xb6st\xc3\xa4\xc3\xa4n muuttaakseen toimintaansa. Omadata mahdollistaa ihmisten arkik\xc3\xa4ytt\xc3\xa4ytymiseen liittyv\xc3\xa4n tiedon hy\xc3\xb6dynt\xc3\xa4misen oman oppimisen tukena.'